Il-PN u l-alleati tiegħu, fosthom il-midja suppost indipendenti, qegħdin f'kompetizzjoni bejniethom għal min se jeċċella l-aktar fil-frustrazzjoni, fil-ħruq u l-bitterness għal kull qatra ġid li tersaq lejn Malta. Allura kif tippretendu li se jittrattaw l-aħbar ta' investiment fl-industrija tal-manifattura, ta' Cranes Currency, investiment qawwi li ilna ma naraw bħalu f'din l-industrija partikolari sa mill-1981? Mhux ovvja! L-ewwel jaraw kif se jċekknuh u jgħidu li mhux se jasal u li mhux vera hu investiment ta' ċertu portata. Infatti ħareġ wieħed minn fosthom u, ta' espert ekonomiku li hu, qalilna li dan l-investiment hu biss ta' $25 miljun. Imbagħad imorru għat-tieni fażi li tant huma esperti fiha, dik li jdoqqu d-diska tas-soltu u jinsinwaw kunflitt ta' interess, dubji, mistoqsijiet u xamma ta' korruzzjoni. Bħal dak li qallu, dak li kien tagħhom u li kienu jagħmlu huma meta kienu fit-tmun jagħtuh lil ħaddieħor. Gvern Laburista, kif jgħidu l-Ingliżi, means business. Minn sfortuna li seħħet is-sena l-oħra hekk kif id-De La Rue ħabbret li se tinvesti f'linja ta' xogħol ieħor u jkollha tnaqqas xi ħaddiema, il-Gvern ma qagħadx b'idejh fuq żaqqu u jgħid li mhux tort tiegħu. Xammar il-kmiem u u ġab investiment barrani li se joħloq xogħol mhux biss għall-ħaddiema milquta imma wkoll opportunitajiet ġodda ta' xogħol għall-poplu tagħna u aktar ġid maħluq fl-ekonomija. Minn sfortuna u mażżriet ekonomiċi dan il-Gvern dejjem qed juri li kapaċi joħroġ sitwazzjonijiet ta' opportunità. Il-PN moħħu biss biex ifixkel, biex inaffar l-investiment minn pajjiżna. Ifittxu x-xagħra fl-għaġina. Jippruvaw joħolqu d-dubji u l-kontroversji meta fil-fatt ma jkunux jeżistu. Proġett jippruvaw ikissruh qabel ma jara d-dawl tax-xemx. Għamlu hekk f'diversi investimenti bħal dawk ta' Shangai Electrics, ta' Barts, tal-AUM, tal-IIP u ħafna aktar. U dan kollu għaliex? Għax ma jridux li pajjiżna jkun fi stat tajjeb, għax inkella l-poplu jkun kuntent, ikun hawn il-ġid, jinħoloq ix-xogħol u l-familji jkollhom is-serħan tal-moħħ. Għalhekk din il-ferneżija sħiħa biex ipinġu ikrah lil pajjiżna barra minn Malta. Ma jimpurtahomx li l-poplu jista' jbati. Anzi, iriduh ibati għax, jekk il-poplu jibqa' juri li hu kuntent, nini nini jerġgħu ixommu t-taraġ ta' Kastilja li tant iħobbu u li lesti jagħmlu kollox għalih għax iqisuh dritt divin tagħhom. Forsi għall-konvenjenza ta' wħud investiment bħal ta' Cranes Currency ukoll jidher oskur. Żgur li dawn ma rawx oskura l-fabbrika fantażma mill-Brażil. Li tagħmel l-imħatri li mhux se jibqa' fabbrika waħda tal-manifattura f'Malta mhux stqarrija oskura u malizzjuża tgħid? Ħallu mela 'l ħaddieħor jibqa' jdawwar l-istess diska mkissra li l-pajjiż hu staġnat u li għandna dell ikrah fuqna u impressjoni ħażina barra minn Malta. Ħallu lil ħaddieħor jistħi jgħid li hu Malti taħt Gvern Laburista. Il-fatti juru mod ieħor. Kieku dan huwa veru, kieku ma jiġux investimenti kbar bħal dawn. Il-verità hi li l-barranin għandhom stima kbira u rispett lejn il-Prim Ministru tagħna. Il-kelma tiegħu barra minn Malta tissarraf f'azzjoni mill-fora internazzjonali. Il-barranin jibqgħu impressjonati kemm il-Gvern ta' pajjiżna huwa innovattiv, imħeġġeġ u effiċjenti. Il-barranin iħarsu lejn pajjiżna bħala t-tama u l-pajjiż ideali biex waqt il-Presidenza ngħinu lill-UE fil-kriżijiet li tinsab fihom. Il-Prim Ministru tagħna huwa l-akbar asset. Mhux ta' b'xejn dejjem jaraw kif se jippruvaw jimminawh għax jafu li ma jlaħħqux miegħu, la waħidhom u lanqas mal-ġunta. Issa qed taħraqhom qalbhom għall-pazjenti li, sfortunatament, huma milquta bil-marda tal-kanċer. Tal-mistħija, qal il-Kap tal-Oppożizzjoni fuq il-Fosos, li dawn il-pazjenti qed ikollhom imorru jumiljaw ruħhom u jitolbu l-għajnuna lill-Community Chest Fund. X'ipokresija. Il-Community Chest Fund u għaqdiet filantropiċi oħra ma ġewx imwaqqfa tliet snin ilu. Infakkru lill-Onorevoli Kap tal-Oppożizzjoni li kien fi żmien il-Gvern Nazzjonalista u li hu kien il-Viċi Kap tiegħu u l-mibgħut speċjali tal-Prim Ministru ta' dak iż-żmien li l-kap tad-Dipartiment ta' l-Onkologija stqarr li ma jistax ikompli b'xogħlu għax qed ikollu l-indħil minn saħansitra l-Ministru tas-Saħħa ta' dak iż-żmien fuq min mill-pazjenti morda bil-kanċer għandu jieħu preċedenza għall-kura. Din veru tal-mistħija ngħidulu lill-Kap tal-Oppożizzjoni. Ħasibna se ninsewhom dawn il-ġrajjiet? Il-lupu jbiddel sufu imma mhux għemilu. Qalilna xi ħaġa oħra l-Kap tal-Oppożizzjoni fuq il-Fosos. Ħarġilna bil-wegħda tlellex li kif ikun prim ministru hu se jagħti l-mediċini kollha b'xejn lill-anzjani. L-Ingliżi jgħidu: This is rich. Din il-wegħda ħarġet minn fomm l-istess persuna li ġġustifika li jkun hawn il-mediċini out of stock f'Malta; saħansittra qal li anke tal-grocer ikollu l-piżelli out of stock. Faċli twiegħed kull mediċina b'xejn u tpoġġiha fil-formolarju u mbagħad tmur u jgħidulek li huma out of stock. U iva, mhux xorta. Ma jkunx tort tagħhom li ma sibtix. Imbaghad, min jaf, flok il-mediċina jibdew jagħtuk bott piżelli u jġibuhulek bit-trenn.